Rådets forordning (EF) nr. 1090/2003

af 18. juni 2003

om autonome og midlertidige foranstaltninger for indførsel af visse forarbejdede landbrugsprodukter med oprindelse i Tjekkiet og for udførsel af visse forarbejdede landbrugsprodukter til Tjekkiet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) I protokol nr. 3 til Europaaftalen mellem De Europæiske Fællesskaber og Den Tjekkiske Republik, som er godkendt ved Rådets og Kommissionens afgørelse 94/910/EKSF, EF, Euratom af 19. december 1994 om indgåelse af Europaaftalen om oprettelse af en associering mellem De Europæiske Fællesskaber og medlemsstaterne på den ene side og Den Tjekkiske Republik på den anden side(1), er der fastsat toldindrømmelser for forarbejdede landbrugsprodukter med oprindelse i Tjekkiet. Protokol nr. 3 er blevet ændret ved protokollen om tilpasning af handelsaspekterne i Europaaftalen med Tjekkiet(2), i det følgende benævnt "tilpasningsprotokollen", som er godkendt ved Rådets afgørelse 98/707/EF(3).

(2) Der er for nylig blevet indgået en handelsaftale, som ændrer protokol nr. 3. Formålet med aftalen er at forbedre den økonomiske konvergens som forberedelse af Tjekkiets tiltrædelse af Den Europæiske Union, og aftalen skal efter planen træde i kraft senest den 1. juli 2003. Hvad angår Fællesskabet indeholder aftalen toldindrømmelser i form af en fuldstændig liberalisering af handelen for visse forarbejdede landbrugsprodukter og toldfrie kontingenter for andre produkter. Ved indførsel ud over disse kontingenter finder de bestemmelser, der er fastsat i protokol nr. 3, fortsat anvendelse.

(3) Proceduren for vedtagelse af en afgørelse om ændring af tilpasningsprotokollen vil ikke blive afsluttet så betids, at den kan træde i kraft den 1. juli 2003. Det er derfor nødvendigt at bestemme, at toldindrømmelserne til Tjekkiet anvendes autonomt fra den 1. juli 2003.

(4) Ved indførsel af visse forarbejdede landbrugsprodukter bør der ikke opkræves told, og for andre produkter bør der åbnes toldfrie kontingenter.

(5) Kommissionens forordning (EF) nr. 2359/2002 af 27. december 2002 om åbning for 2003 af toldkontingenter ved indførsel til Det Europæiske Fælleskab af visse produkter med oprindelse i Den Tjekkiske Republik, Rumænien og Slovakiet(4) bør fortsat finde anvendelse på visse varer, som er omfattet af protokol nr. 3, men som ikke er anført i denne forordning.

(6) På forarbejdede landbrugsprodukter, som er omfattet af protokol nr. 3, men som ikke er anført i denne forordning, eller for hvilke de kontingenter, der åbnes med denne forordning, er udtømt, finder de bestemmelser, der er fastsat i protokol nr. 3, fortsat anvendelse.

(7) For de forarbejdede landbrugsprodukter, der ikke er omfattet af traktatens bilag I, bør der ikke ydes eksportrestitutioner i henhold til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(5).

(8) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(6) er der fastsat en ordning for forvaltning af toldkontingenter. De toldkontingenter, der indrømmes i henhold til denne forordning, bør forvaltes af fællesskabsmyndighederne og medlemsstaterne i overensstemmelse med denne ordning.

(9) De nødvendige foranstaltninger til at gennemføre denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7) -

UDSTEDT FØLGENDE FORORDNING:

Artikel 1

Fra den 1. juli 2003 fritages indførsel til Fællesskabet af de forarbejdede landbrugsprodukter med oprindelse i Den Tjekkiske Republik, som er anført i bilag I, for told og andre afgifter med tilsvarende virkning.

Artikel 2

1. Indførsel til Fællesskabet af de forarbejdede landbrugsprodukter med oprindelse i Den Tjekkiske Republik, som er anført i bilag II, fritages for told og andre afgifter med tilsvarende virkning på de niveauer og inden for de grænser af de årlige fællesskabstoldkontingenter, der er fastsat i bilaget.

2. For 2003 nedsættes størrelsen af de kontingenter, der er fastsat i bilag II, i forhold til det antal måneder af året, der allerede er forløbet.

Artikel 3

For de forarbejdede landbrugsprodukter, der ikke er anført i bilag I til traktaten, kan der ikke i henhold til forordning (EF) nr. 1520/2000 ydes eksportrestitutioner til Den Tjekkiske Republik.

Artikel 4

For de forarbejdede landbrugsprodukter, der ikke er omfattet af bilag I og bilag II, eller for hvilke de i bilag II nævnte kontingenter er udtømt, finder de bestemmelser, der er fastsat i protokol nr. 3, fortsat anvendelse.

Artikel 5

Forordning (EF) nr. 2359/2002 finder fortsat anvendelse på det toldkontingent, der er åbnet under løbenummer 09.5417 for produkter, der ikke er omfattet af bilag I eller bilag II.

Artikel 6

Kommissionen kan i overensstemmelse med proceduren i artikel 8 suspendere de foranstaltninger, der er fastsat i artikel 1, 2 og 3, såfremt Den Tjekkiske Republik ikke anvender de aftalte gensidige præferencer.

Artikel 7

De toldkontingenter, der er nævnt i bilag II, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.

Artikel 8

1. Kommissionen bistås af den komité, der er nævnt i artikel 16, stk. 1, i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(8), i det følgende benævnt "komitéen".

2. Når der henvises til dette stykke, anvendes artikel 4 og 7 i afgørelse 1999/468/EF.

Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned.

3. Komitéen fastsætter selv sin forretningsorden.

Artikel 9

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. juli 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 18. juni 2003.

På Rådets vegne

G. Drys

Formand

(1) EFT L 360 af 31.12.1994, s. 1.

(2) EFT L 341 af 16.12.1998, s. 3.

(3) EFT L 341 af 16.12.1998, s. 1.

(4) EFT L 351 af 28.12.2002, s. 51.

(5) EFT L 177 af 15.7.2000, s. 1. Senest ændret ved forordning (EF) nr. 740/2003 (EUT L 106 af 29.4.2003, s. 12).

(6) EFT L 253 af 11.10.1993, s. 1. Senest ændret ved forordning (EF) nr. 881/2003 (EUT L 134 af 29.5.2003, s. 1).

(7) EFT L 184 af 17.7.1999, s. 23.

(8) EFT L 318 af 20.12.1993, s. 18. Senest ændret ved forordning (EF) nr. 2580/2000 (EFT L 298 af 25.11.2000, s. 5).

BILAG I

Forarbejdede landbrugsprodukter, som ved indførsel til Fællesskabet er fritaget for told og andre afgifter med tilsvarende virkning

>TABELPOSITION>

BILAG II

Toldfrie kontingenter ved indførsel til Det Europæiske Fællesskab af varer med oprindelse i Tjekkiet

>TABELPOSITION>